## Odluka Ustavnog suda Republike Hrvatske broj:U-IIIA-5043/2004 od 23. veljače 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-5043/2004 od 23. veljače 2006.

# USTAVNI SUD REPUBLIKE HRVATSKE

**785**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi koju su podnijeli L. P. i I. P., oboje iz M.
E., oboje zastupani po punomoćniku A. M., odvjetniku u M., na sjednici održanoj
23. veljače 2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Makarskoj dužan je donijeti
odluku u predmetu koji se vodi pred tim sudom, pod poslovnim brojem: P-753/97u
najkraćem mogućem roku, ali ne duljem od osam (8) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), određuje se
primjerena naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) podnositeljima
ustavne tužbe, i to:

– L. P. iz M. E., u iznosu od 9.100,00 kn; te

– I. P. iz M. E., u iznosu od 9.100,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelji ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnijeli su 27. prosinca 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 18. prosinca 1997. godine podnositelji
su Općinskom sudu u Makarskoj podnijeli tužbu radi naknade štete protiv C. o.
iz S. i E. o. iz M.

Ročišta su održana 17. prosinca 1998. godine,
13. siječnja, 3. veljače, 2. ožujka i 13. travnja 1999. godine.

Dopisom od 23. travnja 1999. godine upućena je
zamolnica za saslušanje tužitelja Općinskom sudu u Karlovcu.

Općinski sud u Karlovcu zamolbeno
je saslušao tužitelja 18. lipnja 1999. godine.

Ročišta pred Općinskim sudom u Makarskoj su
održana zatim 16. ožujka i 11. travnja 2000. godine, kada je glavna rasprava
zaključena i donijeta presuda.

Na presudu su podnositelji uložili žalbu 25.
rujna 2000. godine, a tuženik 5. listopada 2000. godine.

Predmet je 15. studenoga 2000. godine upućen
Županijskom sudu u Splitu kao žalbenom sudu. Taj sud je rješenjem od 9. lipnja
2005. godine djelomično ukinuo pobijanu presudu i vratio predmet u ukinutom
dijelu Općinskom sudu u Makarskoj na ponovno suđenje.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 18.
prosinca 1997. godine tužbom podnositelja Općinskom sudu u Makarskoj radi
naknade štete.

Ustavna tužba podnijeta je 27. prosinca 2004.
godine, a do tog dana postupak nije pravomoćno okončan pa Ustavni sud utvrđuje da
je do dana podnošenja ustavne tužbe postupak trajao sedam (7) godina i devet
(9) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom
razdoblju postupak najprije vodio pred Općinskim sudom u Makarskoj koji je
postupao učinkovito i bez odugovlačenja, te donio presudu.

Nakon toga postupak se po žalbi protiv
prvostupanjske presude vodio pred Županijskim sudom u Splitu u trajanju od
četiri godine, pet mjeseci i šest dana.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da podnositelji nisu
doprinijeli duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o složenoj
sudskoj stvari.

OCJENA USTAVNOG SUDA

5. Ustavni sud utvrđuje da se postupak vodi u
trajanju duljem od osam godina te da je žalbeni sud postupao neučinkovito i
nije o žalbi odlučio u razumnom roku. Imajući u vidu ukupnu duljinu postupka, kao
i činjenicu da se predmet ponovo vodi pred sudom prvog stupnja, Ustavni sud je
utvrdio da je dugim trajanjem parničnog postupka podnositeljima povrijeđeno
ustavno pravo da zakonom ustanovljeni neovisni i nepristrani sud u razumnom
roku odluči o njihovim pravima ili obvezama, koje je zajamčeno člankom 29.
stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog
zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih gospodarskih
i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Makarskoj dužan
je dostaviti Ustavnom sudu pisanu obavijest o datumima donošenja i otpreme
odluke u roku od osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-5043/2004

Zagreb, 23. veljače 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 31/2006-785